## Pravilnik o dopunama Pravilnika o obračunavanju i plaćanju vodnoga doprinosa

### NN 142/2006 (28.12.2006.), Pravilnik o dopunama Pravilnika o obračunavanju i plaćanju vodnoga doprinosa

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3228**

Na temelju članka 44. Zakona o financiranju vodnog gospodarstva (»Narodne
novine«, broj 107/95, 19/96, 88/98 i 150/05) ministar poljoprivrede, šumarstva i
vodnoga gospodarstva donosi

## PRAVILNIK

### O DOPUNAMA PRAVILNIKA O OBRAČUNAVANJU I PLAĆANJU VODNOGA DOPRINOSA

Članak 1.

U članku 6. Pravilnika o obračunavanju i plaćanju vodnoga doprinosa (»Narodne
novine« broj 30/06) dodaje se stavak 3. koji glasi:
»Ako se na mjestu građevine koja se uklanja gradi građevina s dvije ili više
namjena navedenih u stavku 1. članka 4. Uredbe o visini vodnoga doprinosa
(»Narodne novine« broj 14/06, 35/06 i 39/06; dalje u tekstu: Uredba), vodni
doprinos će se obračunati tako da svaka od pojedinih namjena sudjeluje u
povećanim mjerama razmjerno njenom sudjelovanju u mjerama cijele nove građevine,
neovisno o sudjelovanju pojedinih namjena u mjerama građevine koja se uklanja.«

Članak 2.

Iza članka 6. dodaju se članci 6.a i 6.b. koji glase:

Članak 6.a.

Iznos vodnoga doprinosa za gradnju nekretnina iz stavaka 2. do 6. ovoga članka
izračunat će se umnoškom visine vodnoga doprinosa iz Uredbe s korekcijskim
koeficijentima.
Na gradnju građevina iz tarifnih brojeva 1. i 5. stavka 1. članka 4. Uredbe,
vodni se doprinos na obujam do 6 metara svijetle visine etaže plaća primjenom
korekcijskog koeficijenta 1,0, a na obujam iznad 6 metara svijetle visine etaže
primjenom korekcijskog koeficijenta 0,0.
Ako građevina iz stavka 2. ovoga članka, ima više etaža iznad 6 metara svijetle
visine, na obujam svake od njih vodni se doprinos plaća po pravilu iz
prethodnoga stavka.
Na gradnju plastenika i staklenika namijenjenih poljoprivrednoj proizvodnji
vodni se doprinos plaća po tarifnom broju 5. iz stavka 1. članka 4. Uredbe i to
na obujam do 3 metra svijetle visine etaže primjenom korekcijskog koeficijenta
0,25, a na obujam iznad 3 metra svijetle visine etaže primjenom korekcijskog
koeficijenta 0,0.
Na gradnju spremišta za poljoprivredne proizvode i/ili vino, obveznika koji je
poljoprivredni proizvođač, vodni se doprinos plaća po tarifnom broju 1. stavka
1. članka 4. Uredbe, primjenom korekcijskog koeficijenta 0,25.
Na gradnju kućica u vinogradima koje obveznicima – fizičkim osobama služe kao
spremište za vino i/ili alate (klijeti) vodni se doprinos plaća po tarifnom
broju 3. članka 4. Uredbe, primjenom korekcijskog koeficijenta 0,25.
Na gradnju spremišta za poljoprivrednu mehanizaciju vodni se doprinos plaća po
tarifnom broju 5. iz stavka 1. članka 4. Uredbe, primjenom korekcijskog
koeficijenta 0,25.

Članak 6.b.

Na gradnju građevina kojima nije unaprijed određena namjena, vodni doprinos se
plaća po tarifnom broju 1. iz stavka 1. članka 4. Uredbe.

Članak 3.

Svi postupci obračuna vodnoga doprinosa koji nisu pravomoćno riješeni do
stupanja na snagu ovoga Pravilnika, riješit će se po odredbama ovoga Pravilnika.

Članak 4.

Ovaj Pravilnik stupa na snagu danom objave u »Narodnim novinama«.

Klasa: 011-02/06-01/0094
Urbroj: 525-10/4-32-06/1
Zagreb, 19. prosinca 2006.

Ministar
**Petar Čobanković**, v. r.

Pravilnik, NN 142/2006-3228
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)